Document ID: 32010D0043

KOMISIJOS SPRENDIMAS
2009 m. gruodžio 22 d.
kuriuo pagal Tarybos direktyvą 92/43/EEB patvirtinamas trečiasis atnaujintas Atlanto biogeografinio regiono Bendrijos svarbos teritorijų sąrašas
(pranešta dokumentu Nr. C(2009) 10405)
(2010/43/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1992 m. gegužės 21 d. Tarybos direktyvą 92/43/EEB dėl natūralių buveinių ir laukinės faunos bei floros apsaugos (1), ypač į jos 4 straipsnio 2 dalies trečią pastraipą,
kadangi:
(1)
Direktyvos 92/43/EEB 1 straipsnio c dalies iii punkte nurodytą Atlanto biogeografinį regioną sudaro Airijos, Nyderlandų bei Jungtinės Karalystės teritorijos ir Belgijos, Danijos, Prancūzijos, Vokietijos, Portugalijos bei Ispanijos teritorijų dalys, kaip nustatyta biogeografiniame žemėlapyje, 2005 m. balandžio 25 d. patvirtintame tos direktyvos 20 straipsniu įsteigto komiteto (toliau - Buveinių komitetas).
(2)
Tęsiant 1995 m. pradėtą darbą būtina toliau plėsti „Natura 2000“ tinklą, kuris yra labai svarbus Bendrijos biologinės įvairovės apsaugos elementas.
(3)
Komisijos sprendimais 2004/813/EB (2), 2008/23/EB (3) ir 2009/96/EB (4) patvirtinti pirminis Atlanto biogeografinio regiono Bendrijos svarbos teritorijų, kaip apibrėžta Direktyvoje 92/43/EEB, sąrašas ir pirmieji du atnaujinti sąrašai. Remdamasi Direktyvos 92/43/EEB 4 straipsnio 4 dalimi ir 6 straipsnio 1 dalimi, susijusi valstybė narė kuo greičiau, vėliausiai per šešerius metus, teritorijoms, įtrauktoms į Atlanto biogeografinio regiono Bendrijos svarbos teritorijų sąrašą, suteikia specialių saugomų teritorijų statusą ir nustato apsaugos prioritetus bei būtinas apsaugos priemones.
(4)
Siekiant dinamiškai pritaikyti tinklą „Natura 2000“, Bendrijos svarbos teritorijų sąrašai yra peržiūrimi. Todėl Atlanto biogeografinio regiono teritorijų sąrašą būtina atnaujinti trečią kartą.
(5)
Viena, Atlanto biogeografinio regiono Bendrijos svarbos teritorijų sąrašą būtina trečią kartą atnaujinti tam, kad būtų įtrauktos papildomos teritorijos, kurias nuo 2007 m. valstybės narės pasiūlė pripažinti Atlanto biogeografinio regiono Bendrijos svarbos teritorijomis, kaip apibrėžta Direktyvos 92/43/EEB 1 straipsnyje. Direktyvos 92/43/EEB 4 straipsnio 4 dalyje ir 6 straipsnio 1 dalyje nustatyti įpareigojimai taikomi kuo greičiau, vėliausiai per šešerius metus nuo trečiojo atnaujinto Atlanto biogeografinio regiono Bendrijos svarbos teritorijų sąrašo patvirtinimo.
(6)
Antra, Atlanto biogeografinio regiono Bendrijos svarbos teritorijų sąrašą būtina trečią kartą atnaujinti tam, kad būtų atsižvelgta į visus su tomis teritorijomis susijusios valstybių narių pateiktos informacijos pasikeitimus, apie kuriuos pranešta po to, kai buvo patvirtintas pirminis Bendrijos sąrašas ir pirmieji du atnaujinti sąrašai. Taigi trečiasis atnaujintas Atlanto biogeografinio regiono Bendrijos svarbos teritorijų sąrašas yra Atlanto biogeografinio regiono Bendrijos svarbos teritorijų sąrašo konsoliduota versija. Tačiau reikėtų pabrėžti, kad Direktyvos 92/43/EEB 4 straipsnio 4 dalyje ir 6 straipsnio 1 dalyje nustatyti įpareigojimai taikomi kuo greičiau, vėliausiai per šešerius metus nuo pirminio arba pirmųjų dviejų atnaujintų Atlanto biogeografinio regiono Bendrijos svarbos teritorijų sąrašų patvirtinimo, priklausomai nuo to, į kurį Bendrijos svarbos teritorijų sąrašą teritorija buvo įtraukta pirmą kartą.
(7)
Remdamosi Direktyvos 92/43/EEB 4 straipsnio 1 dalimi, nuo 2002 m. kovo mėn. iki 2008 m. lapkričio mėn. atitinkamos valstybės narės Komisijai perdavė siūlomų Atlanto biogeografinio regiono Bendrijos svarbos teritorijų, apibrėžtų tos direktyvos 1 straipsnyje, sąrašus.
(8)
Kartu su siūlomų teritorijų sąrašais pateikta informacijos apie kiekvieną teritoriją, laikantis informacijos pateikimo formos, nustatytos 1996 m. gruodžio 18 d. Komisijos sprendimu 97/266/EB dėl informacijos apie siūlomas „Natura 2000“ teritorijas formos (5).
(9)
Šią informaciją sudaro atitinkamų valstybių narių perduotas naujausias galutinis teritorijos žemėlapis, teritorijos pavadinimas, vieta bei dydis ir duomenys, gauti taikant Direktyvos 92/43/EEB III priede nurodytus kriterijus.
(10)
Remiantis sąrašo projektu, kurį Komisija parengė suderinusi su kiekviena atitinkama valstybe nare ir kuriame taip pat nurodytos teritorijos, kuriose esama prioritetinių natūralių buveinių tipų arba prioritetinių rūšių, reikėtų patvirtinti trečiąjį atnaujintą Bendrijos svarbos teritorijomis laikytinų Atlanto biogeografinio regiono teritorijų sąrašą.
(11)
Pagal Direktyvos 92/43/EEB 11 straipsnį vykdant stebėjimą, gaunama vis daugiau žinių apie natūralių buveinių tipus ir augalų bei gyvūnų rūšis ir jų paplitimą. Todėl Bendrijos lygmeniu teritorijos įvertintos ir atrinktos remiantis išsamiausiais šiuo metu turimais duomenimis.
(12)
Kai kurių valstybių narių pasiūlytų teritorijų nepakanka, kad būtų įvykdyti Direktyvos 92/43/EEB reikalavimai, taikomi tam tikriems buveinių tipams ir tam tikroms augalų bei gyvūnų rūšims. Todėl negalima teigti, kad tų tipų buveinių ir tų rūšių augalų bei gyvūnų tinklas „Natura 2000“ yra suformuotas. Atsižvelgiant į tai, kad vėluojama gauti informaciją ir susitarti su valstybėmis narėmis, būtina patvirtinti trečiąjį atnaujintą teritorijų sąrašą, kuris turės būti peržiūrimas pagal Direktyvos 92/43/EEB 4 straipsnį.
(13)
Atsižvelgiant į tai, kad vis dar nėra išsamių žinių apie kai kurių Direktyvos 92/43/EEB I priede nurodytų tipų natūralių buveinių ir jos II priede nurodytų rūšių augalų bei gyvūnų egzistavimą bei paplitimą, nederėtų daryti išvados, kad tinklas suformuotas arba nesuformuotas. Prireikus šis sąrašas turėtų būti patikslintas pagal Direktyvos 92/43/EEB 4 straipsnį.
(14)
Siekiant aiškumo ir skaidrumo, Sprendimas 2009/96/EB turėtų būti pakeistas.
(15)
Šiame sprendime numatytos priemonės atitinka Buveinių komiteto nuomonę,
PRIĖMĖ ŠĮ SPRENDIMĄ:
1 straipsnis
Remiantis Direktyvos 92/43/EEB 4 straipsnio 2 dalies trečia pastraipa, šio sprendimo priede pateikiamas trečiasis atnaujintas Atlanto biogeografinio regiono Bendrijos svarbos teritorijų sąrašas.
2 straipsnis
Sprendimas 2009/96/EB panaikinamas.
3 straipsnis
Šis sprendimas skirtas valstybėms narėms.
Priimta Briuselyje 2009 m. gruodžio 22 d.

Labels: 10
12
18
20